kardosdrur/scandi-wiki huggingface dataset:
Prins August Frederik, hertug af Sussex

Prins August Frederik, hertug af Sussex (født 27. januar 1773, død 21. april 1843) var den sjette søn af Georg 3. af Storbritannien og hans gemalinde, Charlotte-Sofie af Mecklenburg-Strelitz. August Frederik havde astma, og han var den eneste af Georg 3.s voksne sønner, som ikke gjorde karriere i hæren eller marinen.

Første ægteskab 
August Frederik giftede sig i 1793 med lady Augusta Murray (1786-1830), der var datter af John Murray, 4. jarl af Dunmore, som havde været britisk guvernør i provinsen New York og i Kolonien Virginia. 

Ægteskabet var ikke godkendt af kongen. Det blev opløst af en domstol i august 1794, men parret levede sammen til 1801. 

Prins August og lady Augusta fik en søn og datter. Da forældrenes ægteskab ikke var lovligt, arvede børnene ingen titler. Sønnen fik multipel sklerose, da han var 28 år. Han døde ugift, da han var 54 år. Datteren blev gift med en baron, men hun fik ingen børn.

Andet ægteskab 
Efter sin første kones død giftede August Frederik sig i 1831 med lady Cecilia Letitia Gore (død 1873) (også kendt som lady Cecilia Buggin eller lady Cecilia Underwood). 

Lady Cecilia var datter af Elizabeth Underwood og Arthur Gore, jarl af Arran. Da også dette ægteskab var ulovligt, kunne lady Cecilia ikke blive blive hertuginde af Sussex. I 1840 udnævnte dronning Victoria af Storbritannien hende i stedet til hertuginde af Inverness.

Ægteskabet mellem lady Cecilia og prins August Frederik var barnløst.

Dronning Victorias onkel 
August Frederik var farbror til dronning Victoria. Han blev betragtet som hendes yndlingsonkel på fædrene side, mens Leopold 1. af Belgien var hendes yndlingsonkel på mødrende side. 

August Frederik førte dronning Victoria op ad kirkegulvet, da hun giftede sig med prins Albert af Sachsen-Coburg og Gotha.

Eksterne henvisninger 

Kongelige fra Storbritannien
Præsidenter af Royal Society
J.J. Johnson

James Louis "J.J." Johnson (født 22. januar 1924 i Indianapolis, Indiana, USA, død 4. februar 2001) var en amerikansk jazzbasunist. 

Johnson har bl.a. Spillet med Charlie Parker,Dizzy Gillespie,Bud Powell,Miles Davis og Benny Carter.

Han hører til en af de første jazzbasunister i beboppen,og har ledet egne grupper med bl.a. Max Roach,Sonny Stitt,Elvin Jones,Hank Jones og har lavet duo indspilninger med kollegaen Kai Winding.

Eksterne henvisninger 
 

Jazztrombonister fra USA
Industriel designer

En Industriel designer er en person som formgiver og udvikler (muligvis videreudvikler) et produkt som skulle kunne sættes i masseproduktion, vedkommende har derfor forstand på industriens fremgangsmetoder når materialer skal i produktionen og bearbejdes.

En industriel designer skal have mange ting i hovedet når et design skal udvikles: kundehensyn, komfort, brugervenlighed, farve, ergonomi, miljø, materialevalg, formål med produktet osv. Ifølge International Council of Societies of Industrial Design (ICSID) kan industrielt design defineres som "den professionelle service med at skabe og udvikle koncepter og specifikationer, der optimerer funktionen, værdien og udseendet af produkter og systemer til gensidig fordel for både bruger og producent" (ICSID, u.å.). Industrielle designere anvender en kombination af kunstneriske og tekniske færdigheder til at designe produkter, der opfylder brugerbehov, forbedrer brugervenligheden og stemmer overens med markedets krav.

Produkter som elektronik, møbler, værktøj, legetøj, hårde hvidevarer er ofte designet hos en industriel designer.

Stillingsbetegnelser
Norbert Eder

Norbert Eder (født 7. november 1955 i Bibergau, død 2. november 2019) var en vesttysk fodboldspiller (forsvarer).

Han spillede 286 kampe i Bundesligaen for henholdsvis FC Nürnberg og Bayern München, inden han afsluttede sin karriere i Schweiz hos FC Zürich. Med Bayern var han med til at vinde tre tyske mesterskaber og en DFB-Pokaltitel.

Eder spillede desuden ni kampe for Vesttysklands landshold. Han var en del af den tyske trup til VM i 1986 i Mexico, og spillede alle holdets syv kampe, inklusive finalenederlaget til Argentina.

Titler 

Bundesligaen
 1985, 1986 og 1987 med Bayern München

DFB-Pokal
 1986 med Bayern München

Referencer 

Fodboldspillere fra Tyskland
Fodboldspillere fra 1. FC Nürnberg
Fodboldspillere fra FC Bayern München
Fodboldspillere fra FC Zürich
Deltagere ved verdensmesterskabet i fodbold 1986
Matthias Herget

Matthias Herget (født 14. november 1955 i Annaberg-Buchholz, DDR) er en tidligere tysk fodboldspiller (forsvarer).

Han spillede for henholdsvis VfL Bochum, Rot-Weiss Essen, Bayer Uerdingen og Schalke 04, og nåede i alt at spille 236 kampe i Bundesligaen.

Herget spillede desuden 39 kampe og scorede fire mål for det vesttyske landshold. Han var med på de tyske hold ved både VM i 1986 i Mexico, hvor han spillede én kamp, og EM i 1988 på hjemmebane, hvor han spillede samtlige holdets fire kampe.

Referencer 

Fodboldspillere fra Tyskland
Fodboldspillere fra VfL Bochum
Fodboldspillere fra Rot-Weiss Essen
Fodboldspillere fra KFC Uerdingen
Fodboldspillere fra FC Schalke 04
Personer fra Sachsen
Deltagere ved verdensmesterskabet i fodbold 1986
Deltagere ved det europæiske mesterskab i fodbold 1988
Joseph Asajirô Satowaki

Joseph Asajirô Satowaki (1. februar 1904 i Shittsu i Japan -8. august 1996 i Nagasaki) var en af Den katolske kirkes kardinaler, og ærkebiskop af Nagasaki. Han blev kreeret til kardinal i 1973 af pave Pave Paul 6.. 

Katolske biskopper
Kardinaler fra Japan
Ærkebiskopper
Henri Lefèbvre

Henri Lefèbvre (19. december 1905 i Suresnes – 11. juni 1970 i Marly-le-Roi) var en fransk bryder som deltog i de olympiske lege 1928 i Amsterdam.

Lefèbvre vandt en bronzemedalje i brydning under OL 1928 i Amsterdam. Han kom på en tredje plads i vægtklassen Letsværvægt, fristil bagefter Thure Sjöstedt fra Sverige og Arnold Bögli fra Schweiz. Der var seks vægtklasser i den græsk-romerske stil, og syv i fristil.

Eksterne henvisninger 
 

Brydere fra Frankrig
Grækenland ved sommer-OL 1928

Grækenland deltager i Sommer-OL 1928. 23 sportsudøvere fra Grækenland deltog under Sommer-OL 1928 i Amsterdam i fire sportsgrene. De vandt ikke nogen medaljer.

Medaljer

Kilder 

Lande ved sommer-OL 1928
1928
Ditmar Jakobs

Ditmar Jakobs (født 28. august 1953 i Oberhausen, Vesttyskland) er en tidligere tysk fodboldspiller (midterforsvarer).

Han spillede i løbet af sin 18 år lange karriere 493 kampe, og var tilknyttet Rot-Weiß Oberhausen, Tennis Borussia Berlin, MSV Duisburg og Hamburger SV. Med Hamburg var han med til at vinde både to tyske mesterskaber, en DFB-Pokaltitel og en udgave af Mesterholdenes Europa Cup. Han måtte indstille sin karriere i 1989 som følge af en meget alvorlig skade, som han pådragede sig i et opgør mod Werder Bremen.

Jakobs spillede desuden 20 kampe og scorede ét mål for Vesttysklands landshold. Han var en del af den tyske trup der vandt sølv ved VM i 1986 i Mexico. Her spillede han seks af tyskernes syv kampe.

Titler 

Bundesligaen
 1982 og 1983 med Hamburger SV

DFB-Pokal
 1987 med Hamburger SV

Mesterholdenes Europa Cup
 1983 med Hamburger SV

Referencer 

Fodboldspillere fra Tyskland
Fodboldspillere fra Rot-Weiß Oberhausen
Fodboldspillere fra Tennis Borussia Berlin
Fodboldspillere fra MSV Duisburg
Fodboldspillere fra Hamburger SV
Personer fra Oberhausen
Deltagere ved verdensmesterskabet i fodbold 1986
Festungsbahn Salzburg

Festungsbahn Salzburg (på dansk: Salzburg Fæstningsbane) er en kabelbane i byen Salzburg i Østrig. Banen er den ældste offentlige kabelbane i Østrig. Banen drives af Salzburg Lokalbaner. Man skal ikke forveksle Festungsbahn Salzburg med den væsentligt ældre private kabelbane Reißzug (skrives af og til Reiszug), som fragter varer og andet gods til Festung Hohensalzburg. Denne kabelbane menes at stamme fra enten 1495 eller 1504.

Begyndelsen 
I april 1892 påbegyndtes bygningen af Festungsbahn Salzburg, der førte fra byen og op til Festung Hohensalzburg, der på daværende tidspunkt rummede en militærforlægning.
Banen blev anlagt som en vandballastdrevet bane, der blev drevet ved, at de to vogne indbyrdes var forbundet med et kabel, således at når den øverste vogn kørte ned trak den samtidig den anden vogn op. For at sikre sig, at øverste vogn altid var tungest blev der pumpet vand ind i en indbygget tank på vognen, som så kørte ned. Ved bunden tømtes denne vogn atter og det kunne herefter starte forfra, nu med den anden vogn øverst.

Banen åbnede allerede i juli 1892 og var fra starten anlagt med en tandstang som midterste skinne, idet det derved var muligt gennem et tandhjul heri at bremse vognene under nedkørslen.

Banen kom med nød og næppe gennem de svære tider som følge af kriseårene i 1920'erne samt eftervirkningen af de to verdenskrige.

Vandballastsystemet gjorde, at banen måtte indstille driften når vinteren satte ind, så den 18. oktober 1959 kørte den sin sidste tur med denne fremdrivningsform. Kabelbanen genåbnede den 16. april 1960, nu som fuldt elektricificeret og med to helt nye passagervogne.

Dalstationen blev renoveret og ombygget i 1974 og i 1976 fik Topstationen samme tur. I starten af 1990'erne var både vognene og hele baneanlægget så slidt, at man valgte at udskifte stort set alt. Så den 11. april 1992 åbnede den nyrenoverede Festungsbahn Salzburg på strækningen mellem byen og Festung Hohensalzburg.

I perioden januar - april 2011 blev banen atter moderniseret med to nydesignede vogne og en udskiftning af det elektriske materiel. For publikum betød dette, at turen med banen havde større værdi, idet de nye vogne havde panoramavinduer med frit udsyn til Salzburg.

Tekniske data

Linjen  
 Længde: 198,5 m 
 Højdeforskel fra top til bund: 102 m 
 Maximale stigning: 62 % 
 Sporvidde: 1.040 mm 
 Kablets (stålwirens) tykkelse: 25 mm 
 System: Étsporsbane med vigespor midtvejs

Driften 
 Driftspænding: Drejestrømsreguleret 400 Voltsanlæg  
 Effekt: 225 kW
 Normalhastighed: 4 m/s
 Max. hastighed: 5 m/s
 Hydraulisk skivebremse

Vognene 
 Max. passagertal pr. vogn: 55 personer
 Kapacitet: 1.850 personer i timen i begge retninger
 Årlig kapacitet: 1,7 millioner personer
 Længde: 9,3 m 
 Bredde: 1,9 m 
 Lastevne: 5580 kg 
 Byggeår: 2011

Links 
 Banens hjemmeside 
 Funimag-artikel om Festungsbahn Salzburg 
 Festungsbahn Salzburg på Lift-World

Referencer 

Kabelbaner
Transport i Østrig
Bygninger, konstruktioner og anlæg i Østrig
Salzburg
World Sailing

World Sailing er et internationalt sejlsportsforbund. Det er anerkendt af den Internationale Olympiske Komite, som den instans der på verdensplan regulerer sejlsporten, herunder fastsætter regler for kapsejlads.

Forbundet, der oprindeligt hed The International Yacht Racing Union (IYRU) og senere,indtil december 2015, International Sailing Federation ofte forkortet ISAF, blev stiftet den 14. oktober 1907 ved et møde i Paris. Egentlig ville man oprindeligt kun lave et sæt ensartede måleregler for kapsejladser. Den 5. august 1996 blev navnet ændret til International Sailing Federation. Følgende landes sejlsportsforbund deltog som stiftende medlemmer: Belgien, Danmark, Finland, Frankrig, Italien, Nederlandene, Norge, Schweiz, Spanien, Storbritannien, Sverige, Tyskland og Østrig-Ungarn. Der er i dag (marts 2013) 139 medlemmer.

I begyndelsen, indtil 1946, valgte man en formand. I dag er titlen præsident, og den nuværende, der blev valgt i 2016, er Kim Andersen (Danmark).

Danmark er repræsenteret i World Sailing ved Dansk Sejlunion.

ISAF Hall of Fame 
Den 5. november 2007 udnævnte ISAF de første seks medlemmer af sejlsportens Hall of Fame. Det er lidt uklart hvor tit der skal udnævnes nye medlemmer.
  Paul Elvstrøm (DEN)
  Barbara Kendall (NZL)
  Sir Robin Knox-Johnston (GBR)
  Dame Ellen MacArthur (GBR)
  Olin Stephens (USA)
  Eric Tabarly (FRA)

Referencer

Eksterne henvisninger 
 Officiel hjemmeside  Hentet 23. marts 2013.
 A short history of The International Sailing Federation   Hentet 23. marts 2013.

Internationale sportsorganisationer
Sejlforbund og unioner
Uwe Rahn

Uwe Rahn (født 21. maj 1962 i Mannheim, Vesttyskland) er en tidligere tysk fodboldspiller (midtbane/angriber).

Han spillede i alt 318 Bundesliga-kampe og scorede 107 mål, langst størstedelen af disse hos Borussia Mönchengladbach, hvor han var tilknyttet i otte år. Han havde også kortere ophold hos FC Köln, Hertha Berlin, Fortuna Düsseldorf, Eintracht Frankfurt og japanske Urawa Red Diamonds. Han blev i 1987 topscorer i Bundesligaen, og blev samme år kåret til Årets Spiller i tysk fodbold.

Rahn spillede desuden 14 kampe for detvesttyske landshold, hvori han scorede fem mål. Han var med på det tyske hold ved VM i 1986 i Mexico, hvor han dog ikke kom på banen. Han deltog også ved OL i 1984 i Los Angeles.

Referencer

Eksterne henvisninger

Fodboldspillere fra Tyskland
Fodboldspillere fra Borussia Mönchengladbach
Fodboldspillere fra 1. FC Köln
Fodboldspillere fra Hertha BSC Berlin
Fodboldspillere fra Fortuna Düsseldorf
Fodboldspillere fra Eintracht Frankfurt
Fodboldspillere fra Urawa Red Diamonds
Personer fra Mannheim
Deltagere ved verdensmesterskabet i fodbold 1986
Den tibetanske dødebog

Den tibetanske dødebog (tibetansk: Bardo Tödröl) er en religiøs tekst fra Tibet. Titlen betyder «frigørelse gennem hørelse i mellemtilstanden», og teksten er en praktisk vejledning ved dødsfald, som skal læses for eller til den døde for at «sikre at den afdøde får vejledning og hjælp til at erkende sin situation og de muligheder som byder sig, på de forskellige stadier i tilstanden mellem død og ny fødsel, til at undslippe hele den lidelsesfyldte genfødsels rundgang.» Teksten er ikke tænkt at skulle læses i sin helhed, men indeholder afsnit tilpasset den enkeltes åndelige udviklingstrin. Ordet i titlen bardo betyder «mellemtilstanden», en periode på 49 dage mellem døden og ny genfødsel.

Idéindholdet i teksten er af indisk buddhistisk oprindelse, men teksten er et autentisk eksempel på en selvstændig tibetansk religiøs litteratur.

Teksten blev 'genopdaget' som termatekst i 1300-tallet af Karma Lingpa (1356-1405), og tilskrives Padmasambhava. Den skal i så fald stamme fra 700-tallet. Kværne mener imidlertid, at teksten mere sandsynligt er fra 1300-tallet.

Den første oversættelse til et europæisk sprog var af den amerikanske teosof Walter Evans-Wentz (1878-1965), og bidrog til forvanske forståelsen af teksten. Evans-Wentz fremstilede indholdet som «et udryk for tidløs visdom, en visdom som kunne genfindes i egyptisk religion, platonismen, gnostisismen og hinduistisk filosofi».. Titlen «dødebog» er en misvisende sammenligning med Den egyptiske dødebog. En anden del af tekstens receptionshistorie i vesten er bogen The Psychedelic Experience: A Manual Based on the Tibetan Book of the Dead fra 1964, skrevet af Timothy Leary med flere. Denne bog inspirerede John Lennon til at skrive sangen Tomorrow Never Knows, som blev indspillet på Beatles' LP Revolver i 1966.

Noter

Bibliografi 
 Den tibetanske dødeboken. Indledning ved Per Kværne ; oversatt fra tibetansk av Henrik Mathisen. Gyldendal, 2000. (Ad fontes). 
 Utdrag gjengis i antologien Tibet, 2005.

Tibets historie
Buddhisme
Hellige skrifter
Arnold Bögli

Arnold Bögli (født 30. maj 1897) var en schweizisk bryder som deltog i de olympiske lege 1928 i Amsterdam.

Bögli vandt en sølvmedalje i brydning under OL 1928 i Amsterdam. Han kom på en andenplads i vægtklassen letsværvægt i fristil bagefter Thure Sjöstedt fra Sverige. Der var seks vægtklasser i den græsk-romerske stil og syv i fristil.

Eksterne henvisninger 
 

Brydere fra Schweiz
Olympiske sølvmedaljevindere fra Schweiz
Medaljevindere ved sommer-OL 1928
Samuel Rabin

Samuel "Sam" Rabin (født Samuel Rabinovitch 20. juni 1903 i Manchester, død 20. december 1991) var en britisk skulptør, kunstner, underviser, sanger og bryder. Han deltog i de olympiske lege 1928 i Amsterdam.

Baggrund og opvækst 
Rabin var af jødisk slægt og kom til verden i Cheetham, North Manchester, som søn af Jacob og Sarah Rabinovitch, oprindeligt fra Vitebsk (nu i Hviderusland). Han voksede op i Salford, hvor hans forældre opmuntrede hans kunstneriske udfoldelser.

Som 11-årig vandt han i 1914 et stipendium til Manchester Municipal School of Art, hvor han blev den yngste elev. Hans tegnelærer på skolen var franskmanden Adolphe Valette. I 1921 kom han til Slade School of Fine Art, hvor han studerede under Henry Tonks til 1924.

Karriere 
Efter tiden på Slade rejste Rabin til Paris for at studere, og her mødte han skulptøren Charles Despiau, som imponerede og inspirerede ham meget.

Rabins egne skulpturer fra den periode er ikke særlig kendte, idet han var meget perfektionistisk og ødelagde værker, han ikke var tilfreds med. I 1928 bestilte arkitekten Charles Holden hos ham et relief forestillende Vestenvinden som ét af otte relieffer for de otte vindretninger til hovedkvarteret for Underground Electric Railways Company of London på Broadway 55. Dette værk blev til dels udført på selve bygningen. I 1930 skabte han sine eneste andre offentlige skulpturer: To ansigtsmasker, Fortiden og Fremtiden, på The Telegraphs bygning i Fleet Street, London. Figurerne blev lavet direkte på muren fra stillads.

Skønt disse værker blev godt modtaget, kunne han ikke leve af at være skulptør, så han gik i en helt anden retning, brydning. Det var i den forbindelse, at han forkortede sit navn.

Rabin var fysisk stærk og havde både dyrket brydning og boksning for at finansiere sine kunstudfoldelser. Han vandt en bronzemedalje i brydning under OL 1928 i Amsterdam. Hans tredjeplads blev opnået i mellemvægt, fristil, efter Ernst Kyburz fra Schweiz og Donald Stockton fra Canada. I 1932 blev han professionel og turnerede i Storbritannien under navnene "Rabin the Cat" og "Sam Radnor the Hebrew Jew" som bryder. I denne rolle medvirkede han desuden i et par film.

Skønt han ikke var uddannet sanger havde han en glimrende baryton, og han arbejdede i 1940'erne som sanger og sang arier sammen med den britiske hærs musikgruppe. I 1946 stillede han op til prøve på La Scala for dirigenten Victor de Sabata.

I 1949 begyndte Rabin at undervise i tegning på Goldsmiths i London. Blandt hans elever var Mary Quant, Bridget Riley og Tom Keating. Efter uoverensstemmelser om undervisningssektorerne forlod han Goldsmiths i 1965, men fortsatte med at undervise til kort før sin død i 1991.

Referencer

Eksterne henvisninger 
 

Brydere fra Storbritannien
Personer fra Manchester
Kunstnere fra Storbritannien
Sangere fra Storbritannien
Ivan Hansen

Ivan Hansen er navnet på flere personer:

 Ivan Hansen (DKP) (født 1918) – tidligere borgmester i Københavns Kommune, valgt for Danmarks Kommunistiske Parti
 Ivan Hansen (Socialdemokraterne) (født 1951) – borgmester i Sorø Kommune, valgt for Socialdemokraterne
Donald Stockton

Donald Parker Stockton (22. februar 1904 i Montréal – 16. juni 1978) var en canadisk bryder som deltog i de olympiske lege 1924 i Paris, 1928 i Amsterdam og 1932 i Los Angeles. 
 
Stockton vandt en sølvmedalje i brydning under OL 1928 i Amsterdam. Han kom på en andenplads i vægtklassen mellemvægt, fristil bagefter Ernst Kyburz fra Schweitz. Der var seks vægtklasser i den græsk-romerske og syv i fristil.

Eksterne henvisninger 
 

Brydere fra Canada
Ivan Hansen (DKP)

Ivan Hansen (5. august 1918 i København - 8. marts 2010) var en dansk maskinarbejder og politiker fra Danmarks Kommunistiske Parti. Han var i årene 1978-1981 miljøborgmester i Københavns Kommune.

Liv og karriere 
Faderen var aktiv fagforeningsmand, og Ivan Hansen, som efter endt skolegang blev udlært som maskinarbejder i 1938, var allerede fra sit 15. år aktiv i Danmarks Kommunistiske Ungdom, DKU. Under besættelsen deltog han aktivt i modstandsbevægelsen.

Fra 1940 var han medlem af DKP og sad fra 1963 og 18 år frem i partiets centralkomité. I årene 1974-1978 og 1982-1985 sad han i Københavns Borgerrepræsentation for DKP. I de mellemliggende år var han miljøborgmester (borgmester for Magistratens 5. afdeling) og blev således den anden kommunistiske borgmester i Danmark (og i København). 1981-1986 var Hansen tillige medlem af det koordinerende organ Hovedstadsrådet.

I 1990 var han medstifter af Kommunistisk Forum, som tre år senere blev til Kommunistisk Parti i Danmark. Han var i 10 år fællestillidsmand på B&W Motorfabrik og var i 1994 medstifter af foreningen B&W's Venner. Fra 1971 til 1976 sad han i forretningsudvalget i Folkebevægelsen mod EF.

Kilder 
 "Rundt i morgen", Kristeligt-dagblad.dk, 4. august 2008.
 Opslag i database over borgerrepræsentanter
 Modstandsdatabasen (opslag stadig hemmeligholdt pga. Persondataloven

Borgmestre i København
Borgmestre fra DKP
Medlemmer af Københavns Borgerrepræsentation i 1900-tallet
Modstandsfolk fra Danmark
Politikere fra Folkebevægelsen mod EU
Personer i Kraks Blå Bog (afdøde)
Personer fra København
Dieter Hoeneß

Dieter Hoeneß (født 7. januar 1953 i Ulm, Vesttyskland) er en tidligere tysk fodboldspiller (angriber). Han er lillebror til Uli Hoeneß.

Han spillede primært for VfB Stuttgart og Bayern München, og havde stor succes begge steder, med samlet 127 mål i 288 Bundesliga-kampe. Med Bayern var han med til at vinde hele fem tyske mesterskaber og tre DFB-Pokaltitler.

Hoeneß spillede desuden seks kampe og scorede fire mål for Vesttysklands landshold. Han var en del af den tyske trup til VM i 1986 i Mexico, og spillede to af holdets syv kampe, inklusive finalenederlaget til Argentina.

Efter at være stoppet som spiller har Hoeneß fortsat sin karriere inden for fodbolden på det administrative plan. Han har blandt andet arbejdet som sportsdirektør hos både Hertha Berlin og VfL Wolfsburg.

Titler 

Bundesligaen
 1980, 1981, 1985, 1986 og 1987 med Bayern München

DFB-Pokal
 1982, 1984 og 1986 med Bayern München

Referencer 

Fodboldspillere fra Tyskland
Fodboldspillere fra VfB Stuttgart
Fodboldspillere fra FC Bayern München
Personer fra Ulm
Deltagere ved verdensmesterskabet i fodbold 1986
Hans Dorfner

Hans Dorfner (født 3. juli 1965 i Nittendorf, Vesttyskland) er en tidligere tysk fodboldspiller (midtbane).

Han spillede for henholdsvis FC Bayern München og FC Nürnberg, og spillede samlet 222 ligakampe gennem karrieren. Med Bayern var han med til at vinde hele tre tyske mesterskaber og en DFB-Pokaltitel.

Dorfner spillede desuden syv kampe og scorede ét mål for Vesttysklands landshold. Han var en del af den tyske trup til EM i 1988 på hjemmebane, men var dog ikke på banen i turneringen.

Titler 

Bundesligaen
 1987, 1989 og 1990 med Bayern München

DFB-Pokal
 1984 med Bayern München

Referencer 

Fodboldspillere fra Tyskland
Fodboldspillere fra FC Bayern München
Fodboldspillere fra 1. FC Nürnberg
Deltagere ved det europæiske mesterskab i fodbold 1988